[Foto’s] Pta-optog: ‘Geen toestemming vir memorandum’Optoggangers by Kerkplein in Pretoria (7 April 2017). Foto: Jonisayi W. Maromo/ANA via Twitter Die regering het Vrydag gesê hoewel ŉ hofbevel toestemming gegee het dat die Save SA-optog in Pretoria voortgaan, die presidensie nie toestemming gegee het dat ŉ memorandum by die Uniegebou oorhandig mag word nie. Die sogenaamde “People’s March” wat deur Save SA gereël word, is byna gekanselleer nadat die Tshwane-metropolisie Donderdagmiddag gesê het daar is geen toestemming vir die optog gegee nie. Save SA het ŉ dringende aansoek voor die hof gebring om te verseker dat die optog kan voortgaan en die aansoek is toegestaan. Lt.genl. Khomotso Phahlane, waarnemende polisiekommissaris, het Donderdagaand aanvanklik gesê hy is nie bewus van enige hofbeslissing oor die optog nie en enige optog in die stad sal sonder toestemming gedoen word en onwettig wees. Die SAPD het egter Vrydagoggend op sy Twitter-profiel gesê hy dra kennis van die toestemming wat verleen is vir die optog om gehou te word. Intussen het die regering ŉ verklaring uitgereik waarin hy beklemtoon het dat Vrydag 7 April ŉ gewone werksdag is. “Die beplande optog en oorhandiging van ŉ memorandum by die Uniegebou, wat ŉ nasionale sleutelpunt is, vereis dat daar vooraf geskrewe toestemming van die presidensie ontvang moet word in ooreenstemming met die Wet op die Reëling van Byeenkomste. Die regering wil graag bevestig dat geen so versoek deur die direkteur-generaal in die presidensie ontvang is nie.” Betogers op Atterburyweg in Pretoria (7 April 2017). Foto: Ernst Botha via Facebook Die regering het betogers verder daaraan herinner dat hoewel dit hul grondwetlike reg is om aan massa-aksies deel te neem, sulke protesaksies binne die raamwerk van die wet gedoen moet word. “Diegene wat beplan om aan die optogte deel te neem, moet dit op die aangewysde roetes en op ŉ vreedsame wyse doen. Optoggangers moet hulself weerhou van enige vorm van intimidasie, die verwoesting van eiendom of uitlokkende aksies wat geweld kan aanhits.” Daar is op sosiale media bespiegel dat die reën in Pretoria sal veroorsaak dat minder mense sal opdaag om aan die optog deel te neem as wat aanvanklik verwag is, maar lede van die publiek het reeds vroegoggend met plakkate en Suid-Afrikaanse vlae opgedaag om die optog te steun. Optoggangers by Kerkplein in Pretoria (7 April 2017). Foto: Jonisayi W. Maromo/ANA via Twitter Op die brûe by Lynnwoodweg, Atterburyweg, Garsfonteinweg en Rigelrylaan het betogers in groepe saamgedrom en plakkate omhooggehou, terwyl motoriste wat onder op die snelweg verbygery het hul toeters geblaas het. Op Kerkplein het optoggangers en aktiviste van Save SA saamgedrom en “Zuma must fall” gedreunsing. Die SAPD het inwoners op Twitter gewaarsku verskeie strate sal deur die optog, wat van 10:00 tot 15:00 plaasvind, geaffekteer word. Die optog sal van Kerkplein tot by die Uniegebou beweeg. Strate wat geaffekteer sal word, is Madiba, Lillian Ngoyi, Sisulu, Du Toit, Nelson Mandelarylaan, Edmon en Hamilton. Madibastraat en Hamiltonstraat is heeltemal gesluit omdat die busse wat die optoggangers vervoer daar geparkeer sal word. Volgens die SAPD sal metropolisiebeamptes al langs die roete ontplooi word om die optog te monitor. Die regering het gesê hy sal die publiek deur die dag op hoogte hou van die vordering van die optogte.